
Vårt vannklosett måtte nylig byttes; det gamle hadde begynt å lekke.

Idet jeg løftet opp doen fra avløpsrøret, steg en ubehagelig stank opp. Jeg sendte en takknemlig tanke til oppfinneren av vannlåsen, denne enkle bøyen på vannrør og kloakkrør, som effektivt kobler vår nese vekk fra de odører vi ellers bare møter på utedassen, eller i eksotiske land langt vekk fra vår velregulerte hverdag. Statens bygningstekniske etats veiledning for installasjoner av sanitæranlegg definerer innretningen slik: «Vannlås: avløpsanordning som er formet slik at en viss vannmengde blir stående og stenge for kloakkgass.» 


Du tenker neppe over denne praktiske innretning når du benyttet toalett, dusj eller vask i det daglige. Men ved nærmere ettertanke; det må åpenbart være et ledningsnett som fører kloakken vekk fra våre hus, uten at vi trenger å bekymre oss det aller minste om hvordan og hvorfor det fungerer. Kun de som har opplevd oversvømmelse når anlegget ikke virker, f. eks. ved flom eller forstoppelse, vet hvilken stank våre neser slipper. 


Historien om utviklingen av våre dagers sanitærsystem er lang. Nettsiden PlumbingWorld kan fortelle at Sir J. Harrington begynte å lete etter en mer delikat måte å håndtere menneskelig output på, enn å bruke nattpotte eller latrine. Han oppfant det første vannklosett - WC - i 1596. Brukeren var ingen ringere enn hans gudmor, dronning Elisabeth den første. Selvsagt gikk det som det måtte gå med denne pioneren: hans oppfinnelse ble latterliggjort, og han bygde ikke flere. A. Cummings gjenoppfant vannklosettet to hundre år senere, og mange forbedringer har skjedd. Mer enn odørproblemet er det bekjempelsen av vannbårne sykdommer og epidemier som gjør at sanitær-teknologien fortjener en prominent plass i menneskets og samfunnets historie. 


Vannlåsen er kanskje bare en praktisk utnyttelse av et spesialtilfelle av Newtons 1. lov: «Et legeme som utsettes for en kraftsum lik null, vil bevege seg langs en rett linje med konstant hastighet?» Men poenget er: Selv om du kjenner Newtons lover, vil du ikke kunne avlede en konstruksjon som vannlåsen fra selve loven. Først kommer en innovasjon. Deretter må en sjekke om den holder vann. Dette er det normale for nesten all ny teknologi; du skaper et nytt objekt, system eller prosess; deretter kan du sjekke i praksis om det fungerer. Ingeniørene vil regne på det, med bruk av naturlovene, for å forvisse seg om at det fungerer riktig og sikkert. 


Mange svever i den villfarelse at realfag og teknologi er omtrent det samme. En seiglivet myte er at teknologi bare er anvendt realfag. Dette har gått langt inn i debatten om teknologi som fag i grunnskolen. Norge er ett av de få europeiske land som ikke har teknologi som eget fag i grunnopplæringen. I den pågående 

skolereformen har Regjeringen valgt å innarbeide teknologi og design i læreplanene for realfagene og kunst og håndverk (St.meld. nr.30 (2003-2004)). Kritikere frykter at uten en mer forpliktende plass på timeplanen vil teknologifaget drukne. 


Teknologirådet har engasjert seg i dette spørsmålet, og lot i vår en ekspertgruppe med bl.a. erfarne lærere vurdere teknologifagets plass i skolen. Ekspertgruppen påpekte at teknologi ikke kan utvikles og forstås isolert fra sin samfunnsmessige og historiske sammenheng, og at det derfor er utilstrekkelig å integrere teknologi og design bare i realfagene og kunst og håndverk. Teknologiemner bør snarere bidra med meningsfylt innhold til tverrfaglighet og prosjektarbeid, og slik gi elevene erfaring med det praktiske og analytiske arbeidet som ligger til grunn for teknologi i hverdagen. Dette kan vise at teknologiske produkter og systemer (f.eks. vannlås/avløpssystem) skapes av mennesker som foretar bevisste valg i gitte sammenhenger, og senke elevenes terskel for å forholde seg aktivt til sine teknologiske omgivelser. Gjennom tverrfaglige teknologirelaterte prosjekter, som f.eks. utvikling av en brokonstruksjon eller en elektrisk drevet bil, må elevene bruke kunnskaper om materialer, tekniske prinsipper, verktøy, form og funksjon. Men i tillegg må arbeidet ta hensyn til ytre behov, energiressurser, kontekst, marked, kultur og miljø - dvs. langt mer enn det realfagene og kunst og håndverk omfavner. Ekspertgruppen foreslo at en egen læreplangruppe fikk i oppgave å klargjøre mål, innhold og arbeidsmåter for teknologiopplæringen. Dette ble ikke fulgt opp, og det gjenstår å se hvorvidt teknologi faktisk får en synlig plass på den norske timeplanen for grunnskolen. Alle anbefalingene fra Teknologirådets ekspertgruppe finnes på www.teknologiradet.no. 


En vettug kollega sier at teknologi er ikke høy eller lav, men riktig eller gal. . . 

